IZVEDBENI SKLEP KOMISIJE (EU) 2019/1863

z dne 6. novembra 2019

o spremembi in popravku Izvedbenega sklepa (EU) 2019/436 glede umika sklicev na harmonizirane standarde za stroje iz Uradnega lista Evropske unije

(Besedilo velja za EGP)

EVROPSKA KOMISIJA JE

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (2) ter zlasti člena 7(3) in člena 10 Direktive,

ob upoštevanju naslednjega:

(1) V skladu s členom 7 Direktive 2006/42/ES se za stroje, izdelane v skladu s harmoniziranimi standardi, sklici na katere so bili objavljeni v Uradnem listu Evropske unije, domneva, da izpolnjujejo bistvene zdravstvene in varnostne zahteve, ki jih zajemajo taki harmonizirani standardi.

(2) Komisija je z Izvedbenim sklepom (EU) 2019/436 (3) v Uradnem listu Evropske unije objavila sklice na harmonizirane standarde, na podlagi katerih se domneva skladnost z ustreznimi zahtevami Direktive 2006/42/ES.

(3) Komisija je z Izvedbenim sklepom (EU) 2019/436 od 19. marca 2019 iz Uradnega lista Evropske unije umaknila sklice na več harmoniziranih standardov.

(4) Da bi imeli proizvajalci več časa za pripravo na uporabo novih standardov, revidiranih standardov in sprememb sklicev na standarde, ki so bili objavljeni z Izvedbenim sklepom (EU) 2019/436, je treba podaljšati datume umika sklicev na več standardov, ki so bili umaknjeni z navedenim sklepom.

(5) Sklic na harmonizirani standard EN 1870-13:2007+A2:2012 za lesnoobdelovalne stroje je bil objavljen v Uradnem listu Evropske unije5. junija 2012. Sklic na nov harmonizirani standard EN ISO 19085-2:2017 za enake proizvode je bil objavljen 9. marca 2018 v Uradnem listu Evropske unije s Sporočilom Komisije 2018/C 092/01. Razlog za to je, da je nadomeščeni harmonizirani standard EN 1870-13:2007+A2:2012 postal zastarel. Vendar za harmonizirani standard EN 1870-13:2007+A2:2012 v Uradnem listu Evropske unije ni bil objavljen noben datum za prenehanje domneve o skladnosti. Harmonizirani standard EN 1870-13:2007+A2:2012 bi bilo zato treba umakniti iz Uradnega lista Evropske unije. Da se proizvajalcem zagotovi dovolj časa za pripravo na uporabo standarda EN ISO 19085-2:2017, je treba odložiti umik sklica na standard EN 1870-13:2007+A2:2012.

(6) Izvedbeni sklep (EU) 2019/436 bi bilo zato treba ustrezno spremeniti.

(7) V uvodni izjavi 14 Izvedbenega sklepa (EU) 2019/436 je napačno navedeno, da bi bilo treba harmonizirani standard EN ISO 12100:2010 umakniti. Zaradi jasnosti bi bilo treba navedeno napako popraviti in črtati sklic na harmonizirani standard EN ISO 12100:2010 iz navedene uvodne izjave.

(8) Komisija je z Izvedbenim sklepom (EU) 2019/436 od 19. marca 2019 iz Uradnega lista Evropske unije umaknila sklice na več harmoniziranih standardov. Glede na to, da bo datum umika podaljšan, bi moral ta sklep začeti veljati na dan njegove objave. Prav tako je primerno zagotoviti, da se sprememba, s katero se podaljšajo datumi umika iz Izvedbenega sklepa (EU) 2019/436, uporablja od 19. marca 2019 –

SPREJELA NASLEDNJI SKLEP:

Člen 1 Sprememba Izvedbenega sklepa (EU) 2019/436 Priloga III k Izvedbenemu sklepu (EU) 2019/436 se nadomesti z besedilom iz Priloge k temu sklepu.

Člen 2 Popravek Izvedbenega sklepa (EU) 2019/436 Uvodna izjava 14 Izvedbenega sklepa (EU) 2019/436 se nadomesti z naslednjim: „(14) Sklice na harmonizirane standarde EN 786:1996+A2:2009, EN 61496-1:2013 in EN ISO 11200:2014 bi bilo treba umakniti iz Uradnega lista Evropske unije, saj ne izpolnjujejo več zahtev, ki naj bi jih zajemali in ki so določene v Direktivi 2006/42/ES.“

Člen 3 Začetek veljavnosti in uporaba Ta sklep začne veljati dvajseti dan po objavi v Uradnem listu Evropske unije. Člen 1 se uporablja od 19. marca 2019.

V Bruslju, 6. novembra 2019 Za Komisijo Predsednik Jean-Claude JUNCKER

(1) UL L 316, 14.11.2012, str. 12.

(2) UL L 157, 9.6.2006, str. 24.

(3) Izvedbeni sklep Komisije (EU) 2019/436 z dne 18. marca 2019 o harmoniziranih standardih za stroje, pripravljenih v podporo Direktivi 2006/42/ES Evropskega parlamenta in Sveta (UL L 75, 19.3.2019, str. 108).